IэфIыкIэр сэбэп яхуохъу
Къэбэрдей-Балъкъэр перинатальнэ центрым иджыблагъэ IэмалыщIэ къыщагъэсэбэпу щIадзащ: лъхугъэр зэрызэфIэкIыу, цIыхубзхэм шоколад грамм 15 ират. «Я сабийхэр дунейм къызэрытехьэу бзылъхугъэхэр щымэжалIэ куэдрэ къохъу, абы и лъэныкъуэкIэ шоколадым зыхуэныкъуэ къарур Iэпкълъэпкъым къыхелъхьэж икIи анэхэм гукъыдэж къарет.
Апхуэдэ Iуэху бгъэдыхьэкIэр перинатальнэ центр пашэхэм къыщагъэсэбэп», — жиIащ республикэ Перинатальнэ центрым и дохутыр нэхъыщхьэм и къалэнхэр зыгъэзащIэ Кърымщокъал Заремэ.
IэщIагъэлIхэм къызэралъытэмкIэ, шоколадым хэлъщ гукъыдэж къозыт фенилэтиламиныр, апхуэдэу магний, медь, фторид, марганец, кальций витаминхэр, Iэпкълъэпкъым зезыгъэгъэпсэху валерианэ кислотар. Какаом и дагъэм мэжалIэр пщхьэщех, витаминхэм къарурэ дэрэжэгъуэрэ къыпхалъхьэж.
Щомахуэ Лилие.
